如是我闻：一时，佛住舍卫国祇树给孤独园。
时，有天子容色绝妙，于后夜时来诣佛所，稽首佛足，退坐一面，其身光明遍照祇树给孤独园。
时，彼天子而说偈言：
“决定以遮遮，意妄想而来，
若人遮一切，不令其逼迫。”
尔时，世尊说偈答言：
“决定以遮遮，意妄想而来，
不必一切遮，但遮其恶业，
遮彼彼恶已，不令其逼迫。”
时，彼天子复说偈言：
“久见婆罗门，逮得般涅槃，
一切怖已过，永超世恩爱。”
时，彼天子闻佛所说，欢喜随喜，稽首佛足，即没不现。
如是我闻：一时，佛住卫舍国祇树给孤独园。
时，有天子容色绝妙，于后夜时来诣佛所，稽首佛足，退坐一面，其身光明遍照祇树给孤独园。
时，彼天子说偈问佛：
“云何得名称？云何得大财？
云何德